Almaléből bort és pálinkát - Szép Házak Online
Kert » Tippek & tanácsok » Almaléből bort és pálinkát
Nem minden alma lehet fényes és hibátlan: sok értékes tápanyag veszne kárba, ha kidobnánk azt, ami külsőre nem tökéletes. Ezek az almák sem vesznek ám kárba: ezerféle feldolgozott finomság készül belőlük, többek között almalé, almabor és almapálinka.
Almák, melyek nem hibátlanok
A boltokban többnyire szép, egészséges és hibátlan felületű almák mosolyognak ránk. De vajon mi lesz a többivel? Az apróbb hibák, tűszúrásnyi sebek, betegségek gyógyult foltocskái még nem zavarnak a jóízű falatozásban, de tárolásra ezek a gyümölcsök teljesen alkalmatlanok. Egy tartályláda ellenőrizhetetlen mélyében a kis hibákból indul ki a rothadás, penészedés. Sajnos még az almaszedő ember kezének nyomáshelye vagy a szomszédos almákkal való összekoccanás is ellehetetleníti a tárolást. Ezek az almák sem vesznek ám kárba: ezerféle feldolgozott finomság készül belőlük.
Rostos alma a hűtőből
A legegyszerűbb esetben az almapépből kipréselik a levet, így kapjuk az azonnal iható rostos almalevet, amelyet kartonba vagy palackba töltenek és - a friss tejhez hasonlóan - a hűtőpultokon árulják. Nálunk még viszonylag ritkán vásárolhatunk rostos almalevet, Amerikában azonban ez az általános; a nemzetközi megnevezése “chilled food” azaz hűtve tárolandó élelmiszer. A magyar szokásokhoz igazodván, a léüzemek az almalevet tükrösre szűrik, mert a legtöbb hazai fogyasztó még a csillogó szépséget szereti, és eredeti zavaros állapottól megijedne.
A nektárban több a víz
Nagyobb távolságokra nem a kész gyümölcslevet, hanem a sűrítményt és a gyakran különválasztott aromákat szállítja a léüzem - kár lenne ugyanis a sok vizet utaztatni. Ilyenkor a töltőhelyen egyesítik újra a sűrítményt az illatos aromákkal. Ha csak annyi vízzel hígítják, amennyi a sűrítéskor elpárolgott, akkor 100 %-os gyümölcsléként kerül a polcokra, míg ha többel, akkor a „nektár” szó kerül a dobozra. A nektárnál is tovább hígított gyümölcslé neve a gyümölcsital.
Vodka almából
Ha az almapépet és a légyártáskor keletkezett almamaradványokat hordókban, kádakban megerjesztik és az erjedt levet lepárolják, azaz szeszfőzdében elválasztják az alkoholt a víztől és a sűrűbb törkölytől, akkor az eredmény az almaszesz, amelyet almapálinka vagy újabban inkább almavodka néven hoznak forgalomba.
Ahol fázik a szőlő, ott almából lesz a bor
Ha nem a pépet, hanem az elválasztott levet erjesztik meg (válogatott élesztőkkel, lassan, szabályozott hőmérsékleten), akkor az eredmény az almabor. Nálunk alig ismert és kissé lebecsült ital, de a világ nagy részén kedvelik, különösen az alacsony alkoholtartalmú, de a maradék szénsav miatt ennek ellenére jól tárolható, tartós változatait.
Az angol országok cider, a franciák cidre néven palackozzák az almabort. A készítéskor sok olyan aprógyümölcsű almafajtát felhasználnak, amelyből különböző zamatú borok erjeszthetők. Nem véletlen az almaborkészítés földrajzi elterjedése sem; ahol már nincs elég fény és hő a szőlőnek, de még lehet almát termelni, ott isszák bor helyett a cidert, még északabbra pedig már gabonából főzik a sört.
kert | konyhakert | alma | almalé | almabor | cider | almaecet | almapálinka | almavodka | gyümölcslé | magyar zöldség gyümölcs konzorcium
ablak lakás terasz medence modern otthonneked nappali lakberendezés design villa belsőépítészet 2018 Kalifornia contemporary Los Angeles Zenit Home kert bútor konyha burkolat enteriőr családi ház kiállítás tetőcserép